KIRJALLINEN KYSYMYS P-2295/97 esittäjä(t): Gary Titley (PSE) - komissiolle (26. kesäkuuta 1997)

Aihe: Maahantuotujen kodin sähkötarvikkeiden turvallisuus

Voiko komissio tehdä selkoa siitä, mitä pienjännitedirektiivissä (¨Low Voltage Directive¨) säädetään EU:n alueelle tuotujen kodin sähkötarvikkeiden turvallisuuden varmistamisesta? Edellytetäänkö siinä maahantuojilta, että heidän on tarkastettava näyte-erän turvallisuus siinä vaiheessa, kun tavarat on toimitettu heille - sen sijaan, että tavaroiden turvallisuus tarkistettaisiin ainoastaan valmistavalla tehtaalla?

Ellei maahantuojilta edellytetä tavaroiden tarkastamista tällä tavalla, aikooko komissio ehdottaa pienjännitedirektiivin tarkistamista sen varmistamiseksi, että maahantuojilta edellytetään jatkossa omaa itsenäistä EU:n alueelle ensimmäistä kertaa tuotavien tavaroiden turvallisuuden tarkastamista EU:n hyväksymissä tarkastuspaikoissa, sekä sen varmistamiseksi, että edellä mainitun laiminlyöminen olisi jatkossa yhteisön lainsäädännön vastaista?

Komission jäsenen Martin Bangemannin komission puolesta antama vastaus (10. heinäkuuta 1997)

¨Matalajännitedirektiivissä¨ ((Neuvoston direktiivi 73/23/ETY, annettu 12 päivänä helmikuuta 1973 (EYVL N:o L 77, 26.3.1973), sellaisena kuin se on muutettuna neuvoston direktiivillä 93/68/ETY, annettu 22 päivänä heinäkuuta 1993 (EYVL N:o L 220, 30.8.1993). )) vahvistetaan säännöt, joiden tarkoituksena on varmistaa kaikkien yhteisön markkinoille saatettujen sähkölaitteiden turvallisuus. Sitä sovelletaan samalla tavalla sekä kolmansista maista tuotuihin että yhteisössä valmistettuihin laitteisiin.

Direktiivin tärkeimpiä säännöksiä on, että sähkölaitteiden on oltava direktiivin liitteessä 1 lueteltujen turvallisuusvaatimusten mukaisia. Tämän varmistamiseksi valmistaja voi joko soveltaa yhdenmukaistettuja eurooppalaisia standardeja (tai sellaisten puuttuessa muita standardeja direktiivissä asetetuin ehdoin) tai noudattaa omia teknisiä ratkaisujaan hyvän valmistustavan mukaisesti. Valmistajalla on myös oltava sisäinen tuotannonvalvontajärjestelmä, joka käsittää kaikki direktiivin säännösten mukaisuuden varmistamiseksi tarvittavat toimenpiteet. Valmistajan on laadittava sähkölaitteita koskeva tarpeellinen tekninen dokumentaatio, jotta direktiivin säännösten vaatimusten täyttymistä voidaan arvioida, ja sen on oltava yhteisön alueella kansallisten viranomaisten saatavilla tarkastuskäyttöön vähintään kymmenen vuotta viimeisen tuotteen valmistuspäivämäärästä. Tekniseen dokumentaatioon on liitettävä valmistajan vaatimustenmukaisuusvakuutus.

Jokaisessa yhteisön markkinoille saatetussa tuotteessa on oltava CE-merkintä osoituksena siitä, että tuote on direktiivin vaatimusten mukainen.

Yhteisöön tuotujen tuotteiden kohdalla velvollisuus pitää vaatimustenmukaisuusvakuutusta ja teknistä dokumentaatiota saatavilla yhteisön alueella on valmistajan valtuuttamalla edustajalla, ja jos sellaista ei ole, maahantuojalla. Valmistajan, myös yhteisön ulkopuolella pääpaikkaansa pitävän valmistajan, vastuulla on kuitenkin aina varmistaa asianmukaisen suunnittelun ja testausten avulla, että tuote on direktiivin turvallisuusvaatimusten mukainen.

Vähittäismyyjän tai maahantuojan ei tarvitse testata sen enempää yhteisössä tuotettuja kuin maahantuotujakaan laitteita. Kummassakin tapauksessa kansallisten valvontaviranomaisten vastuulla on tarkastaa asianmukaisten valvontaohjelmien avulla, että markkinoille saatetut laitteet ovat direktiivin vaatimusten mukaisia. Markkinoiden valvontaan liittyvät menettelyt ja perusteet kuuluvat jäsenvaltioiden vastuualueeseen.

Komission mielestä ei olisi perusteltua eikä direktiivin lähestymistavan mukaista velvoittaa maahantuojia testaamaan markkinoille tuomiaan sähkölaitteita järjestelmällisesti yhteisön hyväksymissä testauslaitoksissa.